Щоджэн Iэбу и щапхъэ
1931 гъэм бадзэуэгъуэм и 10-м Шэджэм районым хыхьэ Щхьэлыкъуэ къуажэм къыщалъхуащ Щоджэн Iэбу.
Къуажэ школым классибл къыщиуха нэужь, республикэм щыIэ интернат-школым ягъэкIуащ. Ар дыжьын медалкIэ къиухри, Ломоносовым и цIэр зрихьэу Москва щыIэ къэрал университетым и юридическэ къудамэм щIэтIысхьащ.
ЕджапIэ нэхъыщхьэр къиухри, илъэс 23-м иту лэжьэн щIидзащ Iэбу. Налшык цIыхубэ хеящIэ къалэныр хъарзынэу щрихьэкIыурэ, и зэфIэкIхэм гу къылъатэри, КъБАССР-м и Суд Нэхъыщхьэм хеящIэу яшащ. Зи щIэныгъэм хэзыгъэхъуэну ехъуапсэ щIалэр 1958 гъэм МКъУ-м и аспирантурэм щIэтIысхьат, ауэ унагъуэ Iуэху щхьэусыгъуэкIэ къыщIэкIыжын хуей хъуащ.
Мэлбахъуэ Тимборэ ирегъэблагъэри, Щоджэныр КПСС-м и обкомым и аппаратым и инструктору илъэситIкIэ мэлажьэ. ИужькIэ Iэбу республикэм и Суд Нэхъыщхьэм и унафэщIым и къуэдзэ хъуащ. Ар икIи хеящIэт, граждан IуэхухэмкIэ къудамэми и унафэщIт. 1973 гъэм КъБАССР-м и прокуратурэм уголовнэ-суд IуэхухэмкIэ къудамэм и унафэщI ящIащ.
Нэхъ иужьыIуэкIэ Щоджэным и диссертацэр пхигъэкIри, юридическэ щIэныгъэхэм я кандидат хъуащ. 1991 гъэм ди республикэм и Совет Нэхъыщхьэм правэмкIэ и къэрал къудамэм и секретариатым и унафэщI IэнатIэм пэрыуващ. 1994 гъэм щIидзэри, ар КъБР-м и Конституционнэ Судым конституционнэ правэмкIэ къудамэм и унафэщIу илъэсиблкIэ лэжьащ. 2003 гъэм пен-сэм кIуащ.
Жэуаплыныгъэшхуэ зэпхьэлIэн хуей къулыкъушхуэ зэхуэмыдэхэм пэрыту илъэс куэдкIэ лэжьа Щоджэным и гуащIэр гулъытэншэ хъуакъым. 1983 гъэм абы Москва къыхурагъэхауэ щытащ РСФСР-м и Совет Нэхъыщхьэм и Президиумым и УнафэщI Яснов Михаил и Iэр зыщIэлъ тхыгъэ:
«Ныбжьэгъу Щоджэн Iэбу Къамбот и къуэ! 1983 гъэм щIышылэм и 10-м къыдэкIа Унафэм ипкъ иткIэ, Социалист хабзэхэр гъэбыдэным епхьэлIа уи гуащIэм папщIэ РСФСР-м и Совет Нэхъыщхьэм и Президиумым къыпхуигъэфэщащ «РСФСР-м щIыхь зиIэ и юрист» цIэ лъапIэр.
Мырзэкъан Дисэ.
